Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 891/12/2202	Galanta, 26.3.2013
EEČ : 2-17-96-2013

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec XXXXX, nar. XXXXX, trvale bytom XXXXX, hoci mu v zmysle Zákona o rodine vyplýva povinnosť vyživovať svoje dieťa, k čomu bol zaviazaný aj rozsudkom Okresného súdu Galanta sp. zn. XXXXX zo dňa 10. 1. 2005, právoplatným dňa 27. 1. 2005, prispievať na výživu svojho syna Kevina mesačne sumou vo výške 49,79 Eur (1500,- Sk) vždy do 15-teho dňa toho ktorého mesiaca vopred k rukám matky dieťaťa XXXXX, nar. 17. 9. 1974, trvale bytom XXXXX, si túto svoju vyživovaciu povinnosť v XXXXX a všade tam, kde sa zdržiaval, riadne neplnil od mesiaca december 2011 do mesiaca september 2012 vrátane, čím mu za uvedené obdobie vznikol dlh na výživnom vo výške 497,90 Eur, pričom bol už za taký čin v predchádzajúcich dvadsiatich štyroch mesiacoch odsúdený rozsudkom Okresného súdu Galanta sp. zn. XXXXX zo dňa 16. 11. 2011, právoplatným dňa 16. 11. 2011,

lebo zanikla trestnosť činu

Odôvodnenie:
             Vyšetrovateľ Okresného riaditeľstva PZ v Galante, Odboru kriminálnej polície uznesením zo dňa 05. 12. 2012, sp. zn. ORP-XXXXX začal v  zmysle § 199 odsek 1 Trestného poriadku trestné stíhanie a súčasne podľa § 206 odsek 1 Trestného poriadku vzniesol obvinenie XXXXX pre prečin uvedený vo výrokovej časti tohto uznesenia.
	
             Dňa 30. 01. 2013 sa obvinený XXXXX k spáchaniu skutku priznal, uviedol že výživné matke dieťaťa neuhradil tak ako je uvedené v uznesení o vznesení obvinenia. V súčasnosti nie je pracovne zaradený vo výkone trestu v XXXXX Želiezovce, avšak vyživovaciu povinnosť na syna Kevina nahlásil. Výkon trestu nastúpil dňa 02. 09. 2012, pričom do tohto času mal dlh na výživnom vo výške 497,90 Eur. Na záver vyhlásil, že dlh na výživnom sa bude snažiť celý uhradiť. 
	 
           V priebehu vyšetrovania k veci vypovedala dňa 08.01.2013 matka dieťaťa XXXXX, ktorá potvrdila, že obvinený si napriek odsúdeniu neplní riadne vyživovaciu povinnosť na syna Kevina, a to od decembra 2011 do septembra 2012, čím mu vznikol dlh vo výške 497,90 Eur. 

	Skutkový stav bol zároveň preukázaný listinnými dôkazmi, a to, trestným oznámením, potvrdením o návšteve školy, rozsudkom  Okresného súdu v Galante č. k. XXXXX, záznamom, správami z Ústavu na výkon trestu odňatia slobody XXXXX, oznámeniami Úradu práce sociálnych vecí a rodiny a Sociálnej poisťovne, výpisom zo živnostenského registra, rozsudkami Okresného súdu Galanta č. k. XXXXX a č. k. XXXXX, rodným listom dieťaťa, pracovným posudkom a správami na obvineného.
  
           Dňa 20. 03. 2013 sa na Okresnej prokuratúre Galanta uskutočnilo konanie o dohode o vine a treste, v priebehu ktorého obvinený ako i jeho ustanovená obhajkyňa XXXXX zhodne vyhlásili, že obvinený svoj dlh na výživnom vo výške 498,- Eur uhradil matke dieťaťa XXXXX prostredníctvom poštovej poukážky podacie číslo 60530 dňa 19. 03. 2013. Obhajkyňa obvineného zároveň prokurátorke predložila k nahliadnutiu originál tohto dokladu o zaplatení.  
            
	 V priebehu prípravného konania bolo listinným dôkazom (poštovou poukážkou podacie číslo 60530 dňa 19. 03. 2013) a ústnym vyhlásením obvineného v priebehu konania o dohode o vine a treste preukázané, že obvinený dlžné výživné za rozhodné obdobie uhradil v plnej výške.  

	Podľa ustanovenia § 86 písmeno a) Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.	
	
	Pretože trestnosť činu s poukazom na ustanovenie § 86 písmeno a) Trestného zákona zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Kolenčíková
prokurátorka